钦定古今图书集成/理学汇编/文学典/第197卷 > 《与王驾评诗书》前人
## 钦定古今图书集成/理学汇编/文学典/第197卷 > 《与王驾评诗书》前人

“足下。末技之工，虽蒙誉于贤哲，未足自信，必俟推于
其类，而后神跃色扬。今之贽艺者反是，若即医而靳
其病也，唯恐彼之善察，药之我攻耳。以为率人以谩，
莫能自振，痛哉！且工之尤者，莫若技于文章。其能不
死于诗者，比他伎尢寡，岂可容易校量哉？国初主上
好文雅，风流特盛。沈、宋始兴之后，杰出于江宁，宏肆
于李杜极矣。右丞苏州，趋味澄敻，若清沅之贯达，大
历十数公，抑又其次焉。力勍而气孱，乃都市豪估耳。
刘公梦得、杨巨源，亦各有胜会。阆仙无可，刘得仁辈，
时得佳致，亦足涤烦。厥后所闻，逾褊浅矣。然河汾蟠
郁之气，宜继有人。”今王生者，寓居其间，沉渍益久，五
言所得，长于思与境偕，乃诗家之所尚者，则前所谓
“必推于其类”，岂止神跃色扬哉？经乱索居，得其所录，
尚累百篇，其勤亦至矣。吾适又自编《一鸣集》，且云“撑
霆裂”月，劼作者之肝脾，亦当吾言之无怍也。